Visions (poinme)

Visions, ch'est un poinme à Charles Lamy (1848 - 1914).

Ch'est eune rime publièe dins chés Mémoires de la Société d'émulation de Cambrai : agriculture, sciences et arts (liméro du 12 éd jinvié 1897)

Ch'est eune fabe dousqué Lamy i s'edvise d' chés mécants éfets du brin-d'-vin édzeur chés povèrs gins.

VISIONS

A mes chers enfants.

Dins les timps ch' démon in colère
D'avoir vu chés humains trop bons,
Pou lieu fair' tint et pus d' misère
Volut sur tierr' déqueinn' d'in bond.

A don suivaint s' dégrioloire,
Chés vints d'amont, chés vints d'aval,
Jusqu'à s'n arrivé' dins l' nuit noire
Ont fait in tapache infernal.

Quéu jusse au d'zeur d'eun' bonn' ville,
Su l' pointe d' cloquer d'in catiau,
Y s' ramintuvot pus trainquille
Intortillé dins sin maintiau.

A cavalo su l' girouette
Qu'y laichot à sin gré torner,
Pindaint qu' su s'n épaule eun' chouette
Hurlot des cops à fair' treinner,

Y n' bougeot pus, creusaint s' cervelle,
Cafouillaint d' qu'au fond sins trouver
Eun' saquoi d' méchainc'té nouvelle
Pou débaucher ch' l'homme à l' querver.

Car quind ch' démon crie et s'importe,
N'a qu' chés daimnés qu'in pâtiront,
Mais s'y busi' ch'est pour eun' sorte
Qu' longtimps chés homm' se r'sintiront.

Comme ch' vint qui soufflot l' timpête
A s' volonté s'avot éteint,
Ch' solel qu' minchot à moutrer s' tiête,
Ch' ciel s'éclairot, ch'étot l' matin.

Aux alintours, des monts d' nuées
S' muchot't d'rière ch' l'horizon,
Y n' restot pus qu' queuq' tiott' buées
Copronnaint chés qu'miné' d' mason ;

A vir dins chés abes l' feuillache
R'preinne s' couleur et s' position
Et d'acouter l' joli ramache
D' tous chés osiaux d' la création,

In sintot d'jà qu'après l' déroute
Et ch' tahu qui v'not d'tout percher,
Ch' solel pompaint d' qu'à l' dernièrr' goutte,
Eun' bell jornée allot qu'mincher.

Et, d'in haut l' ville, à perté d' vue
Bâti' d' pierres, d' briques, d' limon,
Copée in deux par eun' grainn' rue,
S' révillot sous l'œul de ch' démon.

Comme eun' tapé' d' tiott' cloq' d'église
S' mettot't à sonner l'Aingelus,
Ch' diape intindaint ch' son qui l' défrise,
Jure in cop in fait d'oremus, 

Et, sins sus-d'ssous, bavaint plein s' bouque,
D' ne rien trouver prêt à claquer,
Pour miux vir à plat vinte y s' couque
Tout l' long d'eun' gargoull' de ch' cloquer.

A ch' monmint dins l' ville t't à l'heure
Indorrni' sins qu'y n'euch' d'autt' bruit
Qu'in cat qui miaule, in tiot qui pleure,
Au fur à m'sur' qu' cheull' nuit s'infuit,

L' clarté choulaint l'ombe et ch' mystère,
Ch' cawaint dins sin tro s'est r'niché,
Vite in éteint chaq' réverbère
In haut de s' potence accroché.

Ch' monne y s'ébroue et fait s'toilette,
Rintiers et chés queuq' gins d' métier,
Les ins pou s'in aller à l' fête,
Les autt' ouvrer dins leu quartier.

D'bout l' première l' fêmme d' ménache
Alleume ch' fu, s' met à frotter,
D'jà ses tuliots font graind tapache
A juer, bavarder, trotter.

Pis pa-d'vaint d' courir à l'école
Trimp'tent leu croutt' dins ch' bon lolo
Pindaint que ch' gât'lot qu'in cajole
Sous ses couvertt' fait cor dodo.

De ch' quartier comm' de l' citadelle
Ch' soldat débuq' fusique in main.
Ch' boulainger leumé pa s' caindelle
Défourne s' premièrr' cuité' d' pain.

L'in s'ièfe hureux, contint de s' veine,
D'zous ses écus joïeux d' ploïer
Et ch'tiot boutiquier sins trop d' peine
Compt' cheux qu'il a b'soin pour païer.

A s' ferniète l' fille amoureuse
S'avainch' pour êtt' vue et pou l' vir,
Près d' sin malate l' gins doreuse
Attind ch' méd'cin trop long à v'nir.

Pa l' route débuquaint de l' vallée
Arriv't chés voitures d' rouliers
Àtt'lé' d' quatt' bons qu'vaux d'affilée
Tiraint au lourd à pleins colliers.

Queuq' grainn' diliginc', queuq' calèches,
Et cabriolets n' font qu' passer,
Eun' patacbe aveuc chés dépêches
Roul' d'in train à tout rinverser.

Bintôt v'là ch' laitier dins s' carette,
L' marchainde d' burre et d' fromach' mou,
Chés vindeux d' légum' à brouette,
Ch' coconnier qui cri' comme in fou.

Vêtus d' bourgerons et d' rouières,
Chés homm' s'in vont à ch's ateliers
Pou leu traval chés ouvrières
Fil't in cotrons et tabliers.

Tertouss aussitôt ch' l'heur' sonnée
S' press'tent d'intrer sins s'attarger
D'sireux d'imploïer leu jornée
Pou ch' maîte et gaigner d' quoi mainger. 

El l' coeur à plach', l'esprit trainquille,
Homme autaint qu' fêmm', fill' comm' garchon,
Buq' du martiau, pousse s'n awuille
Tout in caintaint s' pus douch' cainchon.

Pou n' point fair' droguer chés pratiques
Païaint bien sins marchainder d' trop
Chou qu'y n'a dins l' ville d' boutiques
Ouv'tent leu volets au graind trot.

Tout partout à chés étalaches
Y n'a qu' du bon, solite et fort,
L' cam'lott' n'a point cor fait d' ravaches,
Personne n' cache à s' fair' du tort.

Sins braire ou faire d' laid' grimace,
Prop' comme en' ciel par un biau jour,
Chés tiots infaints pou s' reinne à l' classe
L'long d' chés masons pass'tent à leu tour.

L' plach' de ch' marché s'est rempli' d' monne,
F'saint s' provision sins disputer,
A ch' tribunal in n' vot personne
D'autes qu' chés jug' à s'imbêter.

Nur' part point in pauv' qui s' brondielle
Teinne s' main disaint ses paters,
Chacun s' suffit, miù dins s'n écuelle
Sins raviser ch' vosin d'travers.

Ch' mari parl' douch'mint à s'n épouse,
Dins tous chés ménach' règn' la paix,
Y n'a pont d' famill' qui s' jalouse,
Pou ch' viux chés jônn' ont graind respect.

Enn'mi d' fla-fla, d' cérémonies,
D'après s' ressource in sait s' mouver
Tâchaint d' faire d'z écolomies
Toudis si facile à r'trouver.

Aussi d'puis cheull' dernièrr' cahute
Jusqu'à ch' catiau de ch' graind seigneur,
Margré l' peinn' conte l' queulle in s' butte
N'avot qu' plaisir, joie et bonheur.

Et ch' démon jouqué su s' gargoulle,
A croir' qu'il étot intré d'dins,
Véyaint ch' tableau d' colère s' roule
Et s' démène in grignaint des dints.

Pis, sintaint qu'y n'a que l' débauche
Capape d' reinn' chés gins vicieux,
D' ses griff y pressure s' caboche
Et busi' d' pus in pus furieux

A l'orgueul, l'invie et l' paresse,
Mais ch'est pour li d' trop tiots défauts
Quind, tout d'in cop, trouvaint l'ivresse,
Y s' drèch' criaint : « J' les tiens ! cheull' fos ! »

Awi, j' les tiens comm' dins eun' nasse
Ch' péqueux sait t'nir sin gros pisson,
N'a rien qui pass' sins qu' cha n' rapasse,
Faura bin qu'y mord't à ch' l'ham'çon !

Aveuc l'ivresse m' rutt' commère,
Dins peu d' timps d'ichi nos verrons
Chés hureux là rongés d' misère,
Adon, à deux, comm' nos rirons

D' les raviser preinne eun' bonn' cuite
D'abord les dimainch' et lindis
Pindaint qu' chés fêmm' à leu porsuite
Les trait'ront d' soulards et d' baindits.

Et, quind à forche d' fair' ribotte
Rich' comm' pauv' n'aront pus d' sainté,
Qu'étaint saouls y s' tueront l'einn' l'aute
J' cominch'rai d'avoir de l' gaîté.

Et, quind ch' fiu imit'ra sin père,
Qu' chés fêmm' chés fill' in f'ront autaint,
Qu'y n'ara qu' des gins ross' sur tierre
Ch'est seul'mint là que j' s'rai contint.

In attindaint, boupez ! sorcières,
Gouch', loups warous, diap' mes mignons,
Rich', pauv', par famill' intières
Vos l's arez vitt' pour compagnons ».

Et certain de s' vingeaince, habile,
D' d'ù qu' ch'est qu'y v'not, pus gai qu'avaint,
Ch' diap' s'in r'torna laichaint dins L' ville
In cabaret rimpli d' brin-d'-vin.

DEUXIEME PARTIE

Chés s'cond', minutt', heur' et jornées
Que ch' timps escout d' sin graind ramon,
Ont fait bin des mos et d's ainnées
Escouts parels d'puis que ch' démon

D' rage étot déquindu sur tierre.
Et, dins l' vill' vu' d' ses méchaints yiux,
Chés gins d'alors sont à l' cim'tière
Auprès d' leu fêmm' même d' leu fius.

Mais ch' cim'tièr' bordé d'eune hayure,
Rimpli d'épitaphes d' bos blainc,
D'vaint lesqueull' à g'noux; l' vrai' posture,
Pour sin mort v'not prier ch' deuillaint,

Ch' cim'tière avaint si bien au l'ombe
D' cheull' crox ou Jésus a souffert,
D'ù s' véyot dins l' tierre à chaq' tombe
Queuq' pots d' fleurs intourés d' buis vert ;

A ch't heure s' lomme eun' nécropole
Où pir' qu'à l' foire in vient r'wêtier
Des biaux monumints qu' par gloriole
In fait bâtir comm' pou s' dintier.

Où, sign' des timps, d' bêtise humaine,
Vanité de ch' faibe et de ch' fort,
Pou moutrer que s' fortune est grainne
Pus souvint qu' pour honorer ch' mort.

Aussi véyaint chés sépultures
Peinturluré' à fair' crier,
Ch' monne ébloï par tint d' dorures
Obli' qu'il est là pou prier.

Ch'est qu' cheull' ville autt' fos habitée
Pa d' bons, brav' gins sins prétintion
Que d' vivr douch'mint à l' bell' portée
D' leu rintt' ou d' leu tiott' position,

N'ayaint pont quièr de r'mu' ménache
Ni d' débourser grainmint d' patars
Pou fair' du neuf, cainger d'ouvrache
Et s' moquaint surtout d'ête in r'tard,

Pa l' volonté, l' poussé' d' queuq' z' hommes
R'narés, actifs, volaint gaigner
In un rien d' timps des grosses sommes,
Ou que ch' progrès f'sot ingaiguer ;

Cheull' cité pleine d' masons basses
Aveuc ses portes d' cav' déhors,
Ses ru' tortuss', ses tiotés places
Rimpli' d' bédoull' l' long d' chés débords,

P'tit à p'tit s'est monté' d' fabriques
D'usin', d' verr'ri', d' mines d' carbon,
D'eun' forêt d' queminé' in briques
Visip' à pus d'tros, quatt' lieu' d' long ;

D' hôtels aveuc des portt' cochères
Bordés d'in trottoir bitumé,
D'puis in bas jusqu'à chés nochères
Sculptés, dorés à n' n'êtt' pâmé ;

D' quaintités d' magasins par rue
Vindaint d' tout quasimint pou rien,
D'us qu'à l' jorné' ch' monne y se r'mue
Croïaint qu'y n'a qu' là tout est bien ;

Des grainds bazars qui font leu p'lotte
Pleins d' joujoux, d' vêt'mints d' confection,
D' bidons, d' bib'lots, sapré' cam'lotte
Bien étalé' pou l' tintation

A l'intrée et dins d' bell' vitrines
Ed'u qu' tout s' pai' d'vaint d' l'importer,
Ruine d' chés tiott' boutiq' vosines
Qui pa ch' crédit n' peut't pont lutter.

Et l' pire d' tout, cadeau de ch' diape,
Des brass'ri', cafés, cabarets
Tertouss' d'aspect l' pus agréape
Pou rat'nir chés buveux intrés.

Dins l' ville avaint mal éclairée
Tell'mint qu'in n'osot point sortir,
N'ayaint qu'eun' routt' tout effondrée
Pour y v'nir ou pou n'in r'partir,

Y n'a pou leur, tous les dix mètes
Des becs ed' gaz l' long d' chés trottoirs,
Boutiq', magasins, masons d' maîtes
Ne s' leum' pus autt'mint tous les soirs.

Partout chés traimways électriques
Ou chés cars trinés pa l' vapeur
Que ch' bon marché rind fin pratiques
Dins chés ru' s'in vont à fair' peur.

Bien au plein mitain d'eun' grainn' gare
Ouvertt' la nuit autaint que l'jour,
A chaq' minutt' in train démare
Pindainl qu' d'autt' arriv't à leu tour ;

Ch'ti-chi par chint wagons à l' file
Importt' chés produits fabriqués
Pa l' tapé' d'usines d' la ville,
Ch'ti-là décarque d'ssus chés quais

Voyageux, acateux, tourisses
Et marchandises d' tous pâys.
Aussi par chés ru' d'vaint si trisses
Véyaint rar'mint des gins bien mis,

Ou sauf pour ouvrer dins l' comune,
S' reinne au marche quind y f'sot clair,
Personn' ne s' prom'not sitôt l' brune
A moins que Y dimainch' pou preinn' l'air;

A ch't heure, a continué, la foule
Par chés traimways ou ch' quemin d' fer
Arriv', s'in va, s'arrêtt', s'écoule
Mèm' quind y f'rot l' pus fort hiver.

Et su l'timps qu'all' passe ou rapasse
L' long d' chés magasins à s' prom'ner
Ou qu' dins chés cafés all' s'intasse
Boir' sins soif, juer ou flâner.

Su l' chaussée in vot mill' votures
Carette à bras, camions, haquets,
Carqués d'tonniaux et d' fornitures
In caiss', in ballots, in paquets.

Ch'est du blé, de l' viainn', du pétrole,
D' sétoff, des légum', du pisson,
Ch'est du savon, d's épices, d' l'ole
Ou bin chint espèces d' boisson,

Ch'est à l' queu' leup-leup d'autt' carettes
Àveuc de l' pall, d' l'avoin', du foin,
Sins compter l' nombe d' bicyclettes
Roulaint grainn' vitesse et sins b'soin.

Et tout cha file à l' continue
Pressé de r'partir, d'arriver,
Si bin qu' parfos ch'est eun' cohue
A n' pus savoir par u s' mouver.

A chés extrémités d'la ville
Aussi caingé' que ch' biau quartier
Ou d'vaint ch' l'ouvrier sach', trainquille,
Vivot à l'aise d' sin métier.

Métier qu'il héritot d' sin père
Aveu l'queul sins trop s' cravainter
Y povot rire d' la misère
Et vir ses infaints n' n'hériter ;

Dins ch' bout ou ch' tiot propriétaire
Maingeot ses rintt' toudis contint,
Ou ch' boutiquier bien à s'n affaire
Vindot s' marchaindise au comptaint,

In trouve d's usinn' à l' douzaine
D'ù l' feumé' du matin au soir
Sortaint comm' si ch'étot d'eun' veine
Eurcouf' chés murs d'eun' couche d' noir. 

Ichi, d'abord, ch'est eun' verr'rie
Moutraint ses fours cauffés à blainc
Ed'ù ch' souffleux comme à l' tuerie
Ouvr' jusqu'à timps d' quéir su l' flainc ;

Des mines d' carbon sont tout proches
Dins lesqueulles l'jour et la nuit
Des homm' porteux d'lainternes, d' pioches
Déqueinn't par fornée et sins bruit ;

Là bas ch'est eun' grainn' filature,
Des dislill'ri', des hauts fourneaux,
Pis des fabriques d' toutt' nature
Ouvrageaint mill' sortes d' métaux.

Et tout cha marchot l' long d' l'ainnée
Sins arrêter au cominch'mint,
Ch' l'ouvrier gaignot s' bonn' jornée,
Chés maîtt' y f'sot't forlunn' ronn'mint.

In n' savot d'ù donner d' la tète
Tell'mint qu'y n'avot du traval,
In r'muot ch' l'argint à l' brouette
Et pas in ne s' plaignot d' sin mal.

Margré qu'in n' n'occupot par mille
N'avot point assez d'ouvriers,
In f'sot chonq quarts, peine inutile
Ch' l'ouvrache augmintot chaq' courrier.

Aussi, joïeux d' vir bien s' conduire
Lou personnel grainmint d' patrons
S'étot't avisés d' fair' construire
Près d' chaq' fabriq' des grainds corons 

Composés d' rnasons d'in étache
Aveuc in gardin à l'intour
Ou ch' l'ouvrier pou s'n intourache
Louot l' seinn' pou peu d' coss' par jour.

Et d'in bout à l'autt' de l' semaine,
Les lindis si bin qu' les sam'dis,
Deux fos par jour l' ville étot pleine
A l'heur' des r'pas d' gins dégourdis,

Allaint ouvrer, prop' et d' bonn' mine,
Frais comme ch' pisson sortaint d' l'iau,
Taindis qu' pou leur, bonté divine !
Porquoi qu'in n' vot pus rien d' si biau ?

Porquoi qu'in intind parler d' ruines ?
Qu'in cite l' nom d' tint d' banq'routiers ?
Quoqu' ch'est qu'in freume autaint d'usines ?
Qu'in fait grèv' dins tous chés métiers ?

Porquoi qu' ch'est que l' débauche et ch' vice
Roul't carrosse et peuplent l' prison,
Qu'à ch' tribunal chés gins d' justice
N' sav't pus à qui donner raison ?

D'ù vient qu'au lieu d' faire s'tiott' p'lote
In n' vit pus qu'à l'aide d' crédit ?
Qu'in n'a pus confiaince in l'einn' l'aute ?
Qu' souvint de s' parole in s' dédit ?

C'pindaint d' raviser à l' surface
In jur'rot qu' cha va d' miux in miux,
Porquoi qu'au fond autt' cosse s' passe
Si triss' qu'in n'ose in croir' ses yiux ? 

Ah ! ch'est que ch' cabaret qu' dins s' rage
Ch' démon avot rimpli d' brin-d-'vin
Et fait ouvrir jusse au passage
D' chés habitaints de l' vill' d'avaint ;

Ch'est que ch' fléiau pire qu' la guerre
Bon à conduir' ch' l'homme à ch' l'égout
Et qu'in d'vrot abolir sur tierre,
Ch' cabaret étot l' cause d' tout !

Pourtaint bin qu'in attirot ch' monne
Pou faire avaler d' cheull' boisson
Du cominch'mint ni viux, ni jônne
N' volot't point chuquer à ch' l'ham'çon.

Cha n'étot point dins l'habitute
D'aller à ch' cabaret s'assir,
Chacun rintrot vite à s' cahute
Après s'n ouvrache aveuc plaisir.

Mais aveuc du timps, de l' patieinche
In vient à bout d' fair' chou qu'in veut,
Car voloir n'a t'y pus grainn' scieinche
Et mêm' pou ch' mal, qui veut y peut !

Aussi quind dins l' ville agraindie
Y s'y gaignot des doup' par tas,
In druquin comme eun' maladie
Qui sins s'moutrer vous flainque à bas,

Ch' brin-d'-vin trouvé pus agréape
Après queuq' verr' pa ch' l'ouvrier
A chaque r'pas s' véyot su s' tape,
Pour in boir' n' fallot pus l' prier.

Et ch' cabaret avot vu s' vinte
In un rien d' timps doubler, tripler,
Ch' diape d' bon saing s' faisot eun' pinte
D'in r'wétier bocop s'y saoûler.

Comme ch'ti là, seul, dins cheull' ville
Ramassot des moncheaux d'écus,
Y se n' n'est monté dix, chint, mille,
Chaq' jour à ch't heure in compte in d' pus.

Aussi cli' l'argint gaigné à l' pelle
Qu'in avot soin d' mette d' côté
A ch' cabaret comm' dins eun' telle
Pou leur déroule in quaintité.

Ch' riche in jouaint sur in cop d' carte
L'fortunn' des siens et leu bonheur,
Y cueurt oblier qu'y s'écarte
Du qu'min de l' droture et de l'honneur.

Ch' boutiquier qu' surquent l' triss' faillite,
Chés huissiers et souvint l' prison,
Y resse à d'meure hureux d'ètt' quitte
D' l'innui qu'il éprouve à s' mason.

Ch' l'ouvrier laichaint s' femme in peine
Du sam'di soir au lundi soir,
Quind y n'y va point tout l' semaine,
N'in sort qu'in bour'laint su ch' trottoir.

Aussi quind y r'vient à s' cahute
S' semainn' claquée à godailler,
Pindaint qu'aveu s'fêmme y s' dispute,
Au liu d' mier ses tiots n' font qu' brailler. 

L' leinninain sins forche et sins corache,
S' caboch' vide, à bout d' volonté,
Y s'in va grom'laint à s'n' ouvrache
N' véyaint pont qu'il use s' sainté.

Mais de ch'cabaret, bonn' pratique,
Sins appétit, brôyé, cassé,
I1 a bintôt l'air d'in étique,
Pis, comm' si ch' n'étot pont assez :

Au liu d' mette au monne eun' famille
D' tiots bien portaints, rétus et r'v'leux,
S'femm' démènn'vé', battue, in gu'nille
N'a qu' des lapitt', des scrofuleux.

L' pus pire et cha n' s'rot pont à croire
Si l' vérité povot s' mucher,
A m'sur' qu'aug'minte s' passion d' boire
Ch' buveux n' peut pus se n' n'impêcher

D'abord chaq' jour amène s' cuite,
Car dins s'n estoma trop cauffé
Suffit qu'y vers' deux verr' à l' suite
Pour ète aussitôt impaffé.

Et, dins ch' taudion puaint l'eau d' vie
D' bon malin il est attablé,
Pis, eun' fos plein, cominchaint s' vie
Y crie et s'indort accablé.

Après quind in l'a mis à l' porte,
In l' véyaint rouler su chés qu'mins,
Ou bin l'intindaint qu'y s'importe
In battaint l'air aveuc ses mains,

De l' bou' plein s' rouière et s' perruque
N' sachaint d'us qu'il est ni c' qu'y dit,
Aveuc dégoût ch' passaint l' eurluque
Et s' sauv' comme à l' vu' d'in bandit.

A partir de ch' monmint s' maîtresse,
L'eau d' vie, in f'ra chou qu'all' vorra,
Rien n' porra l' eur'tirer d' l'ivresse
D'u qu' margré tout all' rl'intrinn'ra;

Ni l' prier' de s' fêmme et d' ses mioches,
Ni cheull' malédiction d' ses viux,
Ni l' peur de l' justice ou des r'proches,
Rien n'est capap' d'ouvrir ses yiux !

Pus il avainche et pus ch'est pire !
Y bot et n'a qu' cha qui l' norrit,
Y grinche, y brait quind y veut rire
Et pu' comm' l'halein' de ch' pourri.

Même in saing frais, d'eun' voix d' rogomme,
Y beurdoulle et n' sait pus pinser,
In vot déjà qu'y n' ress' de ch' l'homme
Qu'in corps n'ayaint qu' l'âme à passer.

Awi ! cheull' parfaitt' créature
Qu'à s'n imache a créé l' bon Diu
Volaint qu'y seuch' roi d' la nature
N'est qu'in mont d' chair, usé, poussiù,

Qu'eun' goutte à ch' t heur' met in furie,
Qu'in verr' fait quéir du haut mal,
Qu'in litr' mèn'rot drot à l'tuerie,
S'y n'étot point à l'hôpital !

Ch'est qu'in soir, après eun' neuvaine,
Quasi passé' sins désaoûler,
A ch' cabaret in l'a vu reinne
Et tout d'in in cop s'écrouler.

Insuitt' s'ajouqer à quatt' pattes,
Aboyer pir qu'in quien, courir,
Se r'drècher, dev'nir écarlate,
Râler comm' s'il allot morir,

Après, les deux yiux hors de s' tiête,
D'mourer tout d'bout r'wètiaint au lon,
Et, s' figuraint vir eun' gross' biête,
Se r'jéter f'saint eun' vi' d' démon,

In criaint : « Au s'cours, Diu ! qu' cha brûle !
Je l' sins tout près qu'a m' cope in deux !
Par grâch' qu'in l' l'arrête ou qu'a r'cule,
J'ai peur ! » Et, sainglotaint, hideux,

S'tordaint, fair' queuq' pas in arrière,
Muchaint s' figure aveuc ses mains,
Et collé d'rière eun' cayère
Rester accroupi queuq' monmints.

Pis, d' ses dix dogts griffaint s' poitrine
Qu'in hoquet gonflot in l' soul'vaint
Comm' si s'n in d'dains n'étot qu'eun' mine
Rongé' déchiq'té' pa ch' brin-d'-vin,

S' sintaint étouffé par eun' crainque,
D'in bond s' lever et su ch' pavé
Quéir à l' rinvers' comme eun' plainque
Sins pus bouger qu'in quien quervé.

Mais ch' tableau n'a giné personne
Car dins l' cité rimpli d'homm' saoûls,
Pou leur in vot r'fuser du monne
Dius ch's hôpitaux, chés masons d' fous.

Bast ! dit ch' buveux, pour in malate
Quoqu' ch'est qu' cha prouve ? allons, garchon,
Incore in verre à l' régalate,
Suivons chou qu' nos dit cheull' cainchon.

Alors, in choeur, inteur deux verres,
Chés viux, chés jônn', jusqu'à dins l' nuit,
S' tenaint à peinn' des heur' intières,
Caint't à peu près ch' couplet qui suit :

Y faut boire et quint à l' folie,
Tint pis pour qui s'in laich' bourrer,
N'a qu'au fond de ch' verr' qu'in oblie
L' peine d' vivre et l'innui d'ouvrer.

Et ch' brav' cœur, — hureux qu'il in resse,
Que l' débauche et l' boisson font fuir, —
Véyaint tint d'humains dins l' détresse
Se d' mainn' chou qu' li réserv' l'av'nir.

Aussi ch' bon diap' mis à la mote,
S' faisaint app'ler ch' comtt' Lucifer,
Ayaint trouvé l' moïen commote
In biau jour s'in vient pa ch' qu'min d' fer.

Et, fier, inchainté de s'n ouvrache,
Véyaint qu' tout marche à l' perdition,
Pour ach'ver souffl' sur sin passache
La misère et l' désolation.

Pourtaint, eun' jorné' qu' dins s' gloriole
A l'aise y s' prom'not pa chés qu'mins,
Vlà qu'y s' trouve in face eune école
Rimpli' d'eun' quaintité d' gamins :

Ch'étot l'heure où dins l' classe ch' maîte
Apperdot à chés tiols infaints
Qu' l'ivress' rind ch' homm' pire qu' cheull' biête
Et qu'mint fuir tous maudits pinchaints.

Pis, d' lon intindaint de l' musique,
Y cueurt curieux et vient s' buter
A l' portt' d'eune églis' catholique
Bondé' d' gins v'nus pour acouler

Ch' curé qui de s' cayèr' prêchoire
Les suppliot d' prier l' bon Diu
A l' fin qu'y faiche impêcher d' boire
Cheull' boisson pus terrip' que ch' fu.

Et Lucifer tout comme ch' lâche
Qui file s' mucher d'vaint l' dainger,
D'vinaint d's enn'mis, s'importe, s' fâche
Et s' sauv' dins un coin pour songer.

Mais là de s' peur riaint comm' quate,
Ravisaint ch' mal fait pa s' boisson,
Asseuré qu' rien n' porrot l' combatte,
Disparut pus gai qu'un pinson. 

TROISIEME PARTIE

D'puis l' tourmint d'eun' ville arrêtée
In plein progrès pa ch' gueux d' poison
Et d'eun' population portée
D' n'in boir' pus qu' jinmais sins raison,

D'puis qu'in avot vu sins surprise
Comme ch' père ch' fiu fair' parel,
Car ch' méchaint eximpe à pus d' prise
Su ch' tiot qu' n'importt' qué bon consel.

Combin d' fos l' même heure est r'venue,
D'zous ch' pont combin n'a passé d'iau,
Combin d' fos cheull' moisson guernue
A donné du blé plein ch' boisseau ?

Combin par chés drots su ch' l'eau d' vie
Cheull' ville a récolté d' millions,
Combin d' gins tués pa l' maladie
Et d'honnêtt' dev'nus d' pir' soullions ?

A l' fin qui qu' ch'est à même d' dire
L' nombe d' cheux que ch' vice a ruiné
D' sainté, d'écus et l' pir' du pire
Réduit à tout, guillotiné ?

Mais porquoi r'wêttier in arrière,
Vu qu' ch'est d' l'avaint qu' y faut aller,
Jou que ch' ruissiau, jou qu' cheull' rivière
In r'montaint porrottent couler ?

Ch' mal in l' connot et coûtt' que coûte
A s' racine in devrot l' coper
Au liu d' l'accopagner su' l' route
In criaint qu'in va l'attraper.

Awi, l' coper, douch' plaisaint'rie !
Intindez-vous à ch' mot brailler
Chés gins d' commerce et d'industrie
Qu'in les impêche d' travailler !

N' faut pus pinser à d' si biau rêve
Car dins l' jugeotte d' chés bonn' gins
Qu'in s' saoûle, in se ruine et qu'in crève
N'importt' s'y ramass'tent d' l'argint.

Allons, minape, incore eun' cuite !
Qu' cha t' fait si tes tiots in morront,
Te dos êtt' fier qu' grâche à t' conduite
Chés f'seux d'alcool s'inrichiront.

D'vaint d'avoir brissodé t' semaine
N' quitt' pont l' comptoir de ch'cabar'tier
Car autermint le porros l' reinne
In des pus à plainn' de ch' quartier.

Ch'est qu' vos-tu, margré qu' cha t' seinn' rute,
Comme à l' miser' t' es agali,
Continu' d' boire à t'n habitute
Vaut bin miux qu' te seuch' pauve qu' li.

Et vous tiots imployés d'usine,
Boutiquiers, gins d' toutt' sortt' d'état,
Au liu d' rintrer dins vo cuisine
A l'heur' pou mainger vo rata,

Dins ch' biau café qui vos attire,
Courez boire l' mitain de ch'mos
Utile à vo fêmm', pauv' martyre,
Qui n' sait pus qu'mint boucher chés tros.

Ch'est qu' si marchaint dins chés drotures
Vos laichottent d' côté ch' café,
Qui qu' ch'est qui parot chés dorures,
Marbr', glach' et tint d' frais qu'in y fait?

Qui qu' ch'est qu'arot l'joie et l' délire
D' savoir qu'in ràflaint vos gros sous
Au bout d' peu d' timps ch' caf'tier se r'tire
Vive d' ses rintt' in s' moquaint d' vous ?

Mais comm' dins s' bonté de v'nir in aide
A ch' l'homme autaint qu'à ch' l'animal,
L' Créateur a plaché le r'mède
Qu' l'homme a besoin pou guérir sin mal,

Au monmint ou chacun s' figure
Qu'y n'a pus rien pour arrêter
Ch' l'homme d' rouler such' mont d'ordure
D'ù l' passion d' boir' s' plait à l' jéter,

Pindaint que ch' bon monne s' désole,
Que ch' malin rit à tout casser,
D' pus belle ch' vaillant maîtr' d'école
Apprind à lire, ouvrer, pinser,

A tous chés tiots infaints de s' classe
Et pa d' bons consels les rind forts
Pou qu' pus tard y n' suiv'tent point l' trace
Pavé' d' soulards et d'ivres-morts. 

Pus qu' jinmais ardint à s' besogne,
Y sait qu'y n' porra les sauver
Qu'in lieu moutraint chou qu'in ivrogne
Souffre et fait souffrir d' vaint d' querver.

Et coprind qu'au timps où nous sommes,
Pou qu' chés tiots n' bourl't point à côté
D' bonne heure y faut in faire d's hommes
Pétris d' corache et d' volonté.

Pis dins ch' but à l'église ch' prête
Cach' d'augminter leu dévotion,
Car de ch' vice in n' devienra ch' maîte
Qu' pas la r'ligion et ch' l'instruction.

Et si cheull' mèr' trop vive à plainne
Ch' tiot qui prind l' class' pour eun' prison,
Chaq' jour à l'école alle l' mène
Et l' fait prier l' soir à s' mason,

Adon, bintôt, l' ville agonie,
Pourrie, à quia pa ch' brin-d'-vin,
Gràche à cheull' trinité bénie
R'vienra chou qu'alle étot avaint.

 Notes pi référinches 
 vir édzeur Gallica

 Loyens 
 poèmes en patois Kimberlot édzeur wikisource.org
catégorie:Poinme